arnastofnun/IGC-2024 huggingface dataset:
Fjárveitingar til fræðsluskrifstofa Þingsályktunartillaga - þingskjal nr. 254

1990. – 1060 ár frá stofnun Alþingis.

113. löggjafarþing. – 201 . mál.

Sþ.

254. Tillaga til þingsályktunar um fjárveitingar til fræðsluskrifstofa.

Flm.: Málmfríður Sigurðardóttir, Danfríður Skarphéðinsdóttir,

Guðrún J. Halldórsdóttir, Kristín Einarsdóttir,

Sigrún Jónsdóttir, Þórhildur Þorleifsdóttir.

Alþingi ályktar að beina þeirri áskorun til menntamálaráðherra að því fjármagni, sem veitt er á fjárlögum hverju sinni til grunnskóla í fræðsluumdæmum landsins, verði ráðstafað beint til fræðsluskrifstofa hvers umdæmis um sig sem síðan sjá um að útdeila og ábyrgjast fjárveitinguna hver í sínu umdæmi.

Greinargerð.

Um allmörg undanfarin ár hefur miðstýring samfélags okkar farið sívaxandi og það í þeim mæli að margir hafa áhyggjur af. Sú krafa verður nú æ háværari að stefna beri að því að færa völd, verkefni og ábyrgð til sveitarstjórna og landshluta enn frekar en orðið er. Sú skipan mála tryggi betur lýðræðislega stjórnun og efli sveitarfélögin. Betra sé öllum landslýð að ákvarðanir séu teknar sem næst fólkinu sjálfu af þeim sem best þekkja til staðhátta, þarfa og innri mála á hverjum stað.

Sama máli gegnir með ýmsar ríkisstofnanir. Sú skoðun vinnur nú æ meira fylgi að rétt sé að ríkisstofnanir séu fluttar af höfuðborgarsvæðinu út um land eða a.m.k. deildir eða útibú frá þeim. Stjórnvöld hafa sýnt vilja sinn í þessum efnum, sbr. Skógrækt ríkisins, sem flutt hefur verið að Hallormsstað, og útibú Byggðastofnunar og Húsnæðisstofnunar.

Það er mat margra, enda vaxandi krafa, að það fé, sem stofnunum er ætlað á fjárlögum hvers árs, eigi ekki að vera niður neglt til hvers einstaks verkefnis innan þeirra heldur sé stjórnendum falin ráðstöfun fjárins og treyst til að gera það á þann hátt sem öllum kemur best. Þetta skref hefur þegar verið stigið varðandi Háskóla Íslands og virðist eðlilegt að halda áfram á þeirri braut hvað varðar menntastofnanir.

Núverandi ríkisstjórn hefur lýst vilja sínum til þess að færa verkefni, völd og ábyrgð út um landið og þegar hafið það starf, þótt hægt fari. Efling þeirrar opinberu þjónustu sem fyrir er á hverju svæði, ásamt auknu forræði, er mikið nauðsynjamál í augum landsbyggðarbúa. Sjálfstæði fræðsluskrifstofanna er þar ofarlega á blaði enda er starfsemi þeirra nátengd hverju einasta sveitarfélagi í landinu. Starfsfólk fræðsluskrifstofanna gjörþekkir starfsemi hvers einasta grunnskóla og er í nánum tengslum við þá. Því má ætla að þar sé fyrir hendi sú þekking sem á þarf að halda við útdeilingu fjár til rekstrar og uppbyggingar skólastarfsins á hverjum stað og til þeirra sérþarfa og verkefna sem kunna að vera fyrir hendi á mismunandi stöðum. Þetta verk verði unnið í samvinnu við fræðsluráð og skólanefndir.

Samþykkt þessarar tillögu væri mikilsverður þáttur í eflingu starfsemi í héruðum og í samræmi við málefnasamning ríkisstjórnarinnar en þar stendur í kafla um byggðamál:

„Gerðar verða ráðstafanir til aukinnar valddreifingar, meðal annars með því að auðvelda flutning stofnana og svæðisbundinna verkefna frá miðstjórn ríkisvaldsins út í héruð.“
Matvælaaðstoð við Sovétríkin Þingsályktunartillaga - þingskjal nr. 267

1990. – 1060 ár frá stofnun Alþingis.

113. löggjafarþing. – 212 . mál.

Sþ.

267. Tillaga til þingsályktunar um matvælaaðstoð við Sovétríkin.

Flm.: Jón Sæmundur Sigurjónsson.

Alþingi ályktar að beina því til ríkisstjórnarinnar að hún kanni með hvaða hætti Íslendingar geti lagt sitt af mörkum til að afstýra yfirvofandi hungursneyð í Sovétríkjunum.

Greinargerð.

Þjóðir Sovétríkjanna eru nú loks að létta af sér oki kommúnismans. Það er ljóst að margra ára áætlunarbúskapur og miðstýrt hagkerfi að kommúnískum hætti hefur leitt til algjörs gjaldþrots. Gífurleg umbrot eiga sér stað í hinu sovéska þjóðfélagi, þar sem bæði þjóðir og einstaklingar eru að átta sig á að kommúnisminn er loksins að slaka á klónni. Frelsisalda sú, er nú fer um Sovétríkin og lönd Austur - Evrópu er að hluta til komin vegna hruns hagkerfisins, en einnig og þá ekki síst vegna þess hugrekkis sem forusta Sovétríkjanna hefur sýnt við að brjótast úr viðjum fortíðarinnar og leyfa frelsi á ýmsum sviðum þar sem áður var myrkviður einn.

Það er varla við öðru að búast en að umskiptin frá einræði og þvingun til frelsis meðal einstaklinga og þjóða, þ.e. umskiptin frá miðstýrðu áætlunarkerfi til markaðsbúskapar, verði fyrst í stað vart til annars en að skapa glundroða og óvissu á flestum sviðum þegar venjubundin gildi og hefðbundnar viðskiptaaðferðir eiga ekki lengur við. Það er dæmigert að þrátt fyrir metuppskeru vantar mikið á að allt korn sé hirt af ökrunum, að uppskera og aðrar landbúnaðarafurðir komist rétta boðleið á markaði og að framboð á markaði nái því jafnvægi að geta sinnt eftirspurn. Afleiðingin er vöruþurrð, skortur og hungursneyð.

Margar þjóðir hafa nú þegar boðið Sovétmönnum aðstoð sína. Matvælasendingar streyma nú þangað í stórum stíl þótt enn vanti mikið á. Þetta er ekki að ófyrirsynju. Það er mikils um vert að sú mikla þjóðfélagstilraun, sem nú er gerð í Sovétríkjunum, takist. Ef hún tekst er fyrst grundvöllur lagður að langþráðum friði og öryggi í heiminum. Stefna Gorbatsjovs forseta og stjórnar hans byggist á því að gefa þjóðum Sovétríkjanna sjálfsvirðingu sem byggist á frelsi, velsæld og samvinnu við vestræn ríki. Því miður er leiðin löng og örðug til þess að ná öllum þeim markmiðum.

Framlag Íslands skiptir auðvitað ekki sköpum. En með því sýnum við vinarhug til þjóða sem við höfum haft mikil menningarleg og viðskiptaleg samskipti við í gegnum tíðina. Nú eru þessar þjóðir að berjast fyrir því sama sem við Íslendingar höfum viljað standa vörð um með veru okkar í NATO, en það er fullveldi landsins og sjálfstæði ásamt frelsi einstaklingsins til orðs og æðis.

Framlag okkar Íslendinga gæti t.d. falist í matvælasendingu þar sem við Íslendingar eigum vissulega gnægð matar. Má þar nefna miklar birgðir lambakjöts, sem til eru í landinu, sem um langan tíma munu einungis valda geymslukostnaði og svo seinna meir stórfelldum útgjöldum vegna útflutningsuppbóta, þá væri aukakostnaður við slíkt framlag ekki verulegur. Því er lagt til að ríkisstjórnin kanni möguleikann á neyðaraðstoð við Sovétríkin á þeim grundvelli.
Stofnræktun kartöfluútsæðis Þingsályktunartillaga - þingskjal nr. 276

1990. – 1060 ár frá stofnun Alþingis.

113. löggjafarþing. – 216 . mál.

Sþ.

276. Tillaga til þingsályktunar um stofnræktun kartöfluútsæðis.

Flm.: Jón Helgason, Guðni Ágústsson, Valgerður Sverrisdóttir.

Alþingi ályktar að fela landbúnaðarráðherra að koma nú þegar af stað stofnræktun kartöfluútsæðis sem fullnægt geti þörfum allra kartöfluframleiðenda.

Greinargerð.

Á síðustu árum hefur íslensk kartöfluframleiðsla reynst erfið. Það stafar m.a. af erfiðu tíðarfari sum árin, útbreiðslu sjúkdóma og skipulagsleysi við dreifingu og sölu á kartöflum. Það er grundvallaratriði fyrir íslenska kartöfluræktun að hér verði jafnan á boðstólum nægilegt magn á stofnræktuðu útsæði því að framleiðendur þurfa að skipta reglubundið um útsæði á fárra ára fresti. Alvarleg staða er nú komin upp þar sem hringrot hefur komið upp hjá nokkrum útsæðisræktendum í Eyjafirði en þaðan hefur mestur hluti stofnútsæðisins komið að undanförnu. Það er því brýnt að bregðast skjótt við og taka þessi mál föstum tökum.

Hjá Rannsóknastofnun landbúnaðarins hefur verið lagður grunnur að heilbrigðum stofnum af afbrigðunum gullauga, Helgu og rauðum íslenskum, en ekki hefur verið hægt að fjölga þeim nægilega vegna skorts á fjármagni. Samkvæmt lögum um framleiðslu, verðlagningu og sölu búvara eiga eignir þær, sem Grænmetisverslun landbúnaðarins átti, að ganga til þess að styrkja þessa starfsemi. Vegna þess hve mikill dráttur hefur orðið á að ganga frá uppgjöri þeirra mála þá hefur það ekki orðið enn. Hins vegar hefur komið fram hugmynd um að gjald það, sem innheimt hefur verið og ætlað er að standa undir kostnaði við kartöflumat, renni í sjóð í þessu skyni. Opinbert kartöflumat fer nú ekki fram og því ekki lengur rök fyrir innheimtu á matsgjaldi. Jafnframt þessu þarf að fara fram val á ræktendum sem geta tekið að sér framhaldsstofnræktun á hinum nýju stofnum og þarf að vanda það mjög vel til þess að tryggja það eins og frekast er kostur að sjúkdómar berist ekki með hinu nýja útsæði.

Hér er um að ræða svo brýnt hagsmunamál íslenskrar kartöfluframleiðslu að óhjákvæmilegt er að hefjast þegar handa og gæti það orðið mikilvægur þáttur til að treysta aftur grundvöll þessarar mikilvægu búgreinar.
Samningur um stofnun Endurreisnar- og þróunarbanka Evrópu Nefndarálit - þingskjal nr. 287

1990. – 1060 ár frá stofnun Alþingis.

113. löggjafarþing. – 145 . mál.

Sþ.

287. Nefndarálit um till. til þál. um samning um stofnun Endurreisnar- og þróunarbanka Evrópu.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Alþingi, 11. des. 1990.

Jóhann Einvarðsson,

form., frsm.

Hjörleifur Guttormsson,

fundaskr.

Ey. Kon. Jónsson.

Karl Steinar Guðnason.

Guðmundur H. Garðarsson.

Guðmundur G. Þórarinsson.

Kristín Einarsdóttir.
Evrópusáttmáli um sjálfsstjórn sveitarfélaga Nefndarálit - þingskjal nr. 288

1990. – 1060 ár frá stofnun Alþingis.

113. löggjafarþing. – 146 . mál.

Sþ.

288. Nefndarálit um till. til þál. um fullgildingu Evrópusáttmála um sjálfsstjórn sveitarfélaga.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Alþingi, 11. des. 1990.

Jóhann Einvarðsson,

form., frsm.

Hjörleifur Guttormsson,

fundaskr.

Ey. Kon. Jónsson.

Karl Steinar Guðnason.

Guðmundur H. Garðarsson.

Guðmundur G. Þórarinsson.

Kristín Einarsdóttir.
Samningur um vernd einstaklinga varðandi vélræna vinnslu persónuupplýsinga Nefndarálit - þingskjal nr. 289

1990. – 1060 ár frá stofnun Alþingis.

113. löggjafarþing. – 147 . mál.

Sþ.

289. Nefndarálit um till. til þál. um fullgildingu samnings um vernd einstaklinga varðandi vélræna vinnslu persónuupplýsinga.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Jón Thors, skrifstofustjóri í dómsmálaráðuneytinu, kom á fund nefndarinnar. Samkvæmt upplýsingum Jóns Thors eru almennt séð nægjanleg lagaákvæði fyrir hendi í íslenskum lögum til að unnt sé að fullnægja ákvæðum samningsins.

Alþingi, 11. des. 1990.

Jóhann Einvarðsson,

form., frsm.

Hjörleifur Guttormsson,

fundaskr.

Ey. Kon. Jónsson.

Karl Steinar Guðnason.

Guðmundur H. Garðarsson.

Guðmundur G. Þórarinsson.

Kristín Einarsdóttir.
Alþjóðasamningur um borgaraleg og stjórnmálaleg réttindi Nefndarálit - þingskjal nr. 290

1990. – 1060 ár frá stofnun Alþingis.

113. löggjafarþing. – 150 . mál.

Sþ.

290. Nefndarálit um till. til þál. um fullgildingu bókunar við alþjóðasamning um borgaraleg og stjórnmálaleg réttindi.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Alþingi, 11. des. 1990.

Jóhann Einvarðsson,

form., frsm.

Hjörleifur Guttormsson,

fundaskr.

Ey. Kon. Jónsson.

Karl Steinar Guðnason.

Guðmundur H. Garðarsson.

Guðmundur G. Þórarinsson.

Kristín Einarsdóttir.
Samningur um Alþjóðastofnun um notkun gervitungla Nefndarálit - þingskjal nr. 291

1990. – 1060 ár frá stofnun Alþingis.

113. löggjafarþing. – 160 . mál.

Sþ.

291. Nefndarálit um till. til þál. um staðfestingu samnings um Alþjóðastofnun un notkun gervitungla í siglingum.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Alþingi, 11. des. 1990.

Jóhann Einvarðsson,

form., frsm.

Hjörleifur Guttormsson,

fundaskr.

Ey. Kon. Jónsson.

Karl Steinar Guðnason.

Guðmundur H. Garðarsson.

Guðmundur G. Þórarinsson.

Kristín Einarsdóttir.
Átak gegn einelti Nefndarálit - þingskjal nr. 325

1990. – 1060 ár frá stofnun Alþingis.

113. löggjafarþing. – 9 . mál.

Sþ.

325. Nefndarálit um till. til þál. um átak gegn einelti.

Frá félagsmálanefnd.

Nefndin hefur fjallað um tillöguna og mælir með samþykkt hennar með breytingu sem flutt er tillaga um á sérstöku þingskjali.

Tillagan var upphaflega flutt á síðasta þingi. Þá var hún send til umsagnar fjölmargra aðila. Tillagan hlaut víðtækan stuðning og lýstu allir þeir sem tjáðu sig í umsögnum til nefndarinnar um efni tillögunnar yfir stuðningi við hana. Þar var um að ræða Kennarasamband Íslands, skólamálanefnd Hins íslenska kennarafélags, Samtök foreldra og kennara í Reykjavík (SAMFOK), fræðslustjóra Vesturlandsumdæmis, fræðslustjóra Suðurlandsumdæmis, fræðslustjóra Norðurlandsumdæmis eystra, fræðslustjóra Austurlandsumdæmis, sálfræðideild skóla í Reykjavík, Unglingaheimili ríkisins, Sálfræðingafélag Íslands, Ráðgjafar- og sálfræðiþjónustu Reykjanesumdæmis, kennsluráðgjafa Fræðsluskrifstofu Austurlandsumdæmis og umhverfis- og friðarnefnd Fóstrufélags Íslands.

Nefndin telur brýnt að sem fyrst verði skipaður sá samstarfshópur sem tillagan gerir ráð fyrir þannig að fljótlega liggi fyrir fyrstu tillögur um aðgerðir gegn einelti.

Alþingi, 14. des. 1990.

Hjörleifur Guttormsson,

form., frsm.

Rannveig Guðmundsdóttir,

fundaskr.

Birgir Ísl. Gunnarsson.

Kristinn Pétursson.

Alexander Stefánsson.

Ásgeir Hannes Eiríksson.

Anna Ólafsdóttir Björnsson.
Átak gegn einelti Breytingartillaga - þingskjal nr. 326

1990. – 1060 ár frá stofnun Alþingis.

113. löggjafarþing. – 9 . mál.

Sþ.

326. Breytingartillaga við till. til þál. um átak gegn einelti.

Frá félagsmálanefnd.

Tillgr. orðist svo:

Alþingi ályktar að fela ríkisstjórninni að beita sér fyrir því að gert verði átak gegn einelti meðal barna og unglinga og skipa í þessu skyni samstarfshóp kunnáttufólks til að gera tillögur um úrbætur.
Lágmarksframfærslukostnaður Nefndarálit - þingskjal nr. 327

1990. – 1060 ár frá stofnun Alþingis.

113. löggjafarþing. – 38 . mál.

Sþ.

327. Nefndarálit um till. til þál. um athugun á lágmarksframfærslukostnaði í landinu.

Frá félagsmálanefnd.

Nefndin hefur fjallað um tillöguna og fékk á sinn fund Hallgrím Snorrason hagstofustjóra. Þá bárust nefndinni umsagnir frá Þjóðhagsstofnun, Hagstofu Íslands og kjararannsóknarnefnd. Í umsögn Þjóðhagsstofnunar og Hagstofunnar kemur fram að þessar stofnanir telja ýmsa vankanta á að framkvæma þá athugun sem kveðið er á um í tillögunni.

Nefndin flytur á sérstöku þingskjali tillögu um breytingu sem m.a. felur í sér að í stað þess að fela Hagstofunni að gera umrædda athugun verði skipuð nefnd til að vinna að málinu og leiti hún aðstoðar sérfróðra aðila, m.a. Hagstofu Íslands. Þá telur nefndin ekki ástæðu til að tiltaka í einstökum atriðum þá þætti sem athugunin skuli beinast að heldur hafi sú nefnd, sem ríkisstjórninni er ætlað að skipa, svigrúm til að setja þann ramma sem hún telur eðlilegan vegna athugunar á lágmarksframfærslukostnaði.

Alþingi, 14. des. 1990.

Hjörleifur Guttormsson,

form., frsm.

Rannveig Guðmundsdóttir,

fundaskr.

Birgir Ísl. Gunnarsson.

Kristinn Pétursson.

Alexander Stefánsson.

Ásgeir Hannes Eiríksson.

Anna Ólafsdóttir Björnsson.
Lágmarksframfærslukostnaður Breytingartillaga - þingskjal nr. 328

1990. – 1060 ár frá stofnun Alþingis.

113. löggjafarþing. – 38 . mál.

Sþ.

328. Breytingartillögur við till. til þál. um athugun á lágmarksframfærslukostnaði í landinu.

Frá félagsmálanefnd.

Tillgr. orðist svo:

Alþingi ályktar að fela ríkisstjórninni að skipa nefnd til að vinna að athugun á lágmarksframfærslukostnaði hér á landi. Nefndin kanni m.a. hvaða not megi hafa af framfærslu- og neyslukönnunum sem þegar hafa verið gerðar og leiti aðstoðar Hagstofu Íslands og annarra sérfróðra aðila.

Nefndin skili greinargerð um störf sín fyrir árslok 1991.

Fyrirsögn till. orðist svo: Till. til þál. um athugun á lágmarksframfærslukostnaði.
Samningur um stofnun Endurreisnar- og þróunarbanka Evrópu Þingsályktun - þingskjal nr. 339

113. löggjafarþing 1990–1991.

Nr. 1/113.

Þskj. 339 - 145. mál.

Þingsályktun um samning um stofnun Endurreisnar- og þróunarbanka Evrópu.

Alþingi ályktar að heimila ríkisstjórninni að fullgilda fyrir Íslands hönd samning um stofnun Endurreisnar- og þróunarbanka Evrópu sem gerður var í París 29. maí 1990.

Samþykkt á Alþingi 17. desember 1990.
Evrópusáttmáli um sjálfsstjórn sveitarfélaga Þingsályktun - þingskjal nr. 340

113. löggjafarþing 1990–1991.

Nr. 2/113.

Þskj. 340 - 146. mál.

Þingsályktun um fullgildingu Evrópusáttmála um sjálfsstjórn sveitarfélaga.

Alþingi ályktar að heimila ríkisstjórninni að fullgilda Evrópusáttmála um sjálfsstjórn sveitarfélaga sem gerður var í Strassborg 15. október 1985.

Samþykkt á Alþingi 17. desember 1990.
Samningur um vernd einstaklinga varðandi vélræna vinnslu persónuupplýsinga Þingsályktun - þingskjal nr. 341

113. löggjafarþing 1990–1991.

Nr. 3/113.

Þskj. 341 - 147. mál.

Þingsályktun um fullgildingu samnings um vernd einstaklinga varðandi vélræna vinnslu persónuupplýsinga.

Alþingi ályktar að heimila ríkisstjórninni að fullgilda fyrir Íslands hönd samning um vernd einstaklinga varðandi vélræna vinnslu persónuupplýsinga sem gerður var í Strassborg 28. janúar 1981.

Samþykkt á Alþingi 17. desember 1990.
Alþjóðasamningur um borgaraleg og stjórnmálaleg réttindi Þingsályktun - þingskjal nr. 342

113. löggjafarþing 1990–1991.

Nr. 4/113.

Þskj. 342 - 150. mál.

Þingsályktun um fullgildingu bókunar við alþjóðasamning um borgaraleg og stjórnmálaleg réttindi.

Alþingi ályktar að heimila ríkisstjórninni að fullgilda aðra valfrjálsa bókun um afnám dauðarefsingar við samninginn frá 19. desember 1966 um borgaraleg og stjórnmálaleg réttindi sem gerð var í New York 15. desember 1989.

Samþykkt á Alþingi 17. desember 1990.
Samningur um Alþjóðastofnun um notkun gervitungla Þingsályktun - þingskjal nr. 343

113. löggjafarþing 1990–1991.

Nr. 5/113.

Þskj. 343 - 160. mál.

Þingsályktun um staðfestingu samnings um Alþjóðastofnun um notkun gervitungla í siglingum.

Alþingi ályktar að heimila ríkisstjórninni að staðfesta fyrir Íslands hönd samning um Alþjóðastofnun um notkun gervitungla í siglingum (INMARSAT) sem gerður var í Lundúnum 3. september 1976.

Samþykkt á Alþingi 17. desember 1990.
Vegrið Þingsályktunartillaga - þingskjal nr. 357

1990. – 1060 ár frá stofnun Alþingis.

113. löggjafarþing. – 243 . mál.

Sþ.

357. Tillaga til þingsályktunar um áætlun um uppsetningu vegriða.

Flm.: Ingi Björn Albertsson.

Alþingi ályktar að fela samgönguráðherra að móta hið fyrsta áætlun um uppsetningu vegriða í vegakerfi landsins.

Áætlunina skal leggja fyrir Alþingi eigi síðar en 1. nóvember 1991.

Greinargerð.

Sá þáttur, sem orðið hefur útundan í uppbyggingu vegakerfis landsmanna, er uppsetning vegriða. Það er reyndar með ólíkindum að jafnmikilvægur þáttur sem þessi skuli ekki vera inni á sérstakri áætlun. Tillögu þessari er ætlað að bæta þar úr.

Það þarf ekki að fara mörgum orðum um mikilvægi vegriða á vegum, t.d. í bröttum fjallshlíðum. Á undanförnum árum hefur vegakerfið stórbatnað og ber að fagna því. Þó þykir flutningsmanni að forvarnastarf megi skipa æðri sess í vegaframkvæmdum landsmanna.
Afnám einkasölu ríkisins á tóbaksvörum Þingsályktunartillaga - þingskjal nr. 358

1990. – 1060 ár frá stofnun Alþingis.

113. löggjafarþing. – 244 . mál.

Sþ.

358. Tillaga til þingsályktunar um afnám einkasölu ríkisins á tóbaksvörum.

Flm.: Ingi Björn Albertsson, Friðrik Sophusson.

Alþingi ályktar að fela fjármálaráðherra að undirbúa og leggja fyrir næsta þing frumvarp til laga um afnám einkasölu ríkisins á tóbaksvörum og aðrar nauðsynlegar lagabreytingar í því sambandi. Frumvarpið heimili frjálsan innflutning og dreifingu á tóbaksvörum án þess að dregið sé úr þeim tekjum sem ríkissjóður hefur nú af sölu tóbaksvara.

Greinargerð.

Með tillögu þessari er lagt til að innflutningur og heildsala á tóbaki verði gefin frjáls og jafnframt verði gjaldtaka ríkisins af tóbaksvörum einfölduð þannig að tekið verði upp eitt gjald, tóbaksgjald, er lagt sé á tóbaksvörur í stað þeirra gjalda og skatta sem leggjast núna á þessa vöru.

Eðlilegra er fyrir ríkið og mun einfaldara miðað við núverandi aðstæður að afla þeirra tekna af tóbakssölu, sem taldar eru æskilegar á hverjum tíma, með beinni skattlagningu á innflutning þess og framleiðslu í stað þess að ná þessum tekjum inn með einkasölu. Það er óviðeigandi í ljósi þess hve skaðsemi tóbaksneyslu er talin ótvíræð að ríkið skuli stunda verslun með tóbak.
Stuðningur við sjálfstæðisbaráttu Eystrasaltsríkja Þingsályktunartillaga - þingskjal nr. 379

1990. – 1060 ár frá stofnun Alþingis.

113. löggjafarþing. – 248 . mál.

Sþ.

379. Tillaga til þingsályktunar um stuðning við sjálfstæðisbaráttu Eystrasaltsríkjanna.

Frá utanríkismálanefnd.

Alþingi ályktar að ítreka stuðning sinn við sjálfstæðisbaráttu Litáens og minnir á að íslensk stjórnvöld hafa viðurkennt sjálfstæði Eistlands, Lettlands og Litáens óslitið frá 1922 eins og Alþingi og ríkisstjórn Íslands hafa staðfest.

Alþingi áréttar ályktun frá 12. mars 1990 þar sem lýst var yfir því að sjálfsákvörðunarréttur þjóða með lýðræðislega kjörin þing væri grundvöllur frjálsra samskipta þjóða í milli og stuðlaði að heimsfriði.

Alþingi leggur áherslu á að afar mikilvægt er að jákvæð niðurstaða fáist í sérstökum viðræðum Eystrasaltsríkjanna við stjórn Sovétríkjanna eins og fram kom í ræðu forsætisráðherra á leiðtogafundinum í París 19. – 20. nóvember 1990. Alþingi telur að á meðan Eystrasaltsríkin hafa ekki fengið fulla viðurkenningu á sjálfstæði sínu vanti enn mikið á að settar hafi verið niður deilur í Evrópu.

Alþingi leggur áherslu á rétt Eystrasaltsríkjanna til sjálfsákvörðunar og lýsir yfir stuðningi við allar friðsamlegar aðgerðir til að leysa ágreining þeirra og Sovétríkjanna. Alþingi lýsir yfir stuðningi við boð íslenskra stjórnvalda um Reykjavík sem fundarstað til viðræðna milli aðila og beinir því til ríkisstjórnarinnar að hún beiti sér fyrir því á alþjóðavettvangi að finna farsæla lausn á sjálfstæðisbaráttu Eystrasaltsríkjanna.

Greinargerð.

Þróun mála í sjálfstæðisbaráttu Eystrasaltsríkjanna gefur tilefni til þess að Alþingi álykti á ný um málefni Eistlands, Lettlands og Litáens. Samkomulag hefur tekist í utanríkismálanefnd um tillögu þá sem hér er flutt.
Stuðningur við sjálfstæðisbaráttu Eystrasaltsríkja Þingsályktun - þingskjal nr. 394

113. löggjafarþing 1990–1991.

Nr. 6/113.

Þskj. 394 - 248. mál.

Þingsályktun um stuðning við sjálfstæðisbaráttu Eystrasaltsríkjanna.

Alþingi ályktar að ítreka stuðning sinn við sjálfstæðisbaráttu Litáens og minnir á að íslensk stjórnvöld hafa viðurkennt sjálfstæði Eistlands, Lettlands og Litáens óslitið frá 1922 eins og Alþingi og ríkisstjórn Íslands hafa staðfest.

Alþingi áréttar ályktun frá 13. mars 1990 þar sem lýst var yfir því að sjálfsákvörðunarréttur þjóða með lýðræðislega kjörin þing væri grundvöllur frjálsra samskipta þjóða í milli og stuðlaði að heimsfriði.

Alþingi leggur áherslu á að afar mikilvægt er að jákvæð niðurstaða fáist í sérstökum viðræðum Eystrasaltsríkjanna við stjórn Sovétríkjanna eins og fram kom í ræðu forsætisráðherra á leiðtogafundinum í París 19.–20. nóvember 1990. Alþingi telur að á meðan Eystrasaltsríkin hafa ekki fengið fulla viðurkenningu á sjálfstæði sínu vanti enn mikið á að settar hafi verið niður deilur í Evrópu.

Alþingi leggur áherslu á rétt Eystrasaltsríkjanna til sjálfsákvörðunar og lýsir yfir stuðningi við allar friðsamlegar aðgerðir til að leysa ágreining þeirra og Sovétríkjanna. Alþingi lýsir yfir stuðningi við boð íslenskra stjórnvalda um Reykjavík sem fundarstað til viðræðna milli aðila og beinir því til ríkisstjórnarinnar að hún beiti sér fyrir því á alþjóðavettvangi að finna farsæla lausn á sjálfstæðisbaráttu Eystrasaltsríkjanna.

Samþykkt á Alþingi 19. desember 1990.